Mētriena
Mētriena (IPA: [mæːtrie͡na]; līdz 1990. gadam — Pamati) ir ciems Madonas novada Mētrienas pagastā, pagasta centrs. Izvietojusies pagasta vidusdaļā pie autoceļa P62 23 km no novada centra Madonas un 173 km no Rīgas. Apdzīvotā vieta izveidojusies netālu no Ļaudonas Odzienas muižas (Odsen) pie pagasta valdes. Ciems izaudzis pēckara gados kā kolhoza «Līdums» ciemats. Lielāko daļu ciema teritorijas aizņem apbūve, galvenokārt savrupmāju un mazstāvu, kā arī lauksaimniecības zemes, kas ir pieguļošās saimniecības savrupmājās un daudzdzīvokļu mājās dzīvojošajiem iedzīvotājiem. Mētrienā atrodas pagasta pārvalde, tautas nams, bibliotēka, pasts, feldšeru un vecmāšu punkts, veikals. Līdz 2019. gadam darbojās pamatskola.